Kommer oor nadoodse ondersoeke by Phoenix-lykshuisBedroefde familielede word glo omkoopgeld van tot R5 000 gevra om te verseker daar word vinniger by hul geliefdes uitgekom. (Argieffoto) Die DA in KwaZulu-Natal sê hy is diep bekommerd oor berigte dat ŉ gebrek aan watertoevoer nadoodse ondersoeke by die Phoenix-staatslykshuis vertraag. Dr. Rishigen Viranna, ŉ DA-lid van die provinsiale wetgewer en die party se woordvoerder oor gesondheid in die provinsie, sê die LUR moet dadelik ingryp ná bewerings dat liggame op die lykshuis se vloer opgestapel moet word. Viranna sê bedroefde familielede word nou boonop omkoopgeld van tot R5 000 gevra om te verseker daar word vinniger by hul geliefdes uitgekom. “Die situasie by die Phoenix-lykshuis is verstommend. Die DA is bewus van verskeie klagtes deur bedroefde familielede die afgelope paar dae. “Benewens die waterprobleme, is daar ook ŉ algemene gebrek aan hulp deur personeellede by die fasiliteit. Dat families aan verdere emosionele trauma onderwerp word weens ŉ onbehulpsame en onbelangstellende bestuur, is skandelik,” sê Viranna. Die DA het reeds die provinsie se portefeuljekomitee oor gesondheid gevra dat ŉ volskaalse en dringende inspeksie by die lykshuis gedoen word. Dit word na verwagting later vandeesweek gedoen. “Dit is uiters belangrik dat oorledenes by die fasiliteit met waardigheid behandel word en dat hul geliefdes gerespekteer word en die afsluiting kry wat hulle verdien. Ons hoop dit is vroeër eerder as later die geval.” Pieter van der Westhuizen, hoofbestuurder van Avbob, het by navraag gesê hulle ondervind nie enige vertragings of agterstande by die staatslykshuis nie. Viranna sê die DA verwag van die LUR vir gesondheid in KwaZulu-Natal, Nomagugu Simelane-Zulu, asook haar departementshoof, dr. Sandile Tshabalala, om sonder versuim by die Phoenix-lykshuis in te gryp. Meer as 400 mense is in voorverlede week se grootskaalse oorstromings in KwaZulu-Natal dood en skade aan infrastruktuur het groot gebiede sonder water gelaat.